KINNITATUD
Kaitseväe juhataja 27.03.2024
käskkirjaga nr 548

KAITSEVÄE PEASTAABI OPERATSIOONIDE OSAKONNA PÕHIMÄÄRUS

I. Üldsätted

1.	Operatsioonide osakond (edaspidi osakond) on Kaitseväe peastaabi (edaspidi peastaap) allüksus.

2.	Osakonna koosseisus on järgmised allüksused:
1)	operatsioonide jaoskond;
2)	planeerimisjaoskond;
3)	lahinguvalmiduse jaoskond.

3.	Osakonna ülem on aruandekohustuslik peastaabi ülema ees.

II. Osakonna juhtimine

4.	Osakonda juhib osakonna ülem.

5.	Osakonna ülem allub vahetult peastaabi ülemale.

6.	Osakonna ülema äraolekul täidab tema ülesandeid punktis 2 toodud järjekorras üks osakonna allüksuse ülematest. 

7.	Osakonna ülema asetäitja allub vahetult osakonna ülemale.

8.	Osakonna allüksuse ülem allub vahetult osakonna ülemale.

9.	Osakonna allüksuse ülema äraolekul täidab tema ülesandeid üks allüksuse ülema poolt määratud teenistuja.

10.	Isikkoosseisu teenistuskohustused, pädevus, õigused ja alluvus määratakse kindlaks käesolevas põhimääruses ning nende ameti- või tööjuhendis, mille kinnitab peastaabi ülem. 
				
III. Osakonna ülesanded

11.	Osakonna ülesanne on riigi sõjaliseks kaitseks Kaitseväe sõjaliste kaitseplaanide koostamise juhtimine, Kaitseväe olukorrateadlikkuse ja juhtimisvõime tagamine ning Kaitseväe lahinguvalmiduse korraldamine.

12.	Operatsioonide jaoskonna ülesanded on: 
1)	regionaalse, operatsioonide tasandi olukorrateadlikkuse, juhtimise ja koostalitusvõime alalhoidmine ja arendamine;
2)	rahvusvahelistel sõjalistel operatsioonidel osalemise planeerimine ja koordineerimine;
3)	Eestit külastavate ja siin paiknevate liitlasüksustega seonduvate tegevuste planeerimine ja koordineerimine;
4)	Kaitseväe poolse riigisisese kriisireguleerimisalase tegevuse sh ametiabi osutamisega seonduvate tegevuste planeerimine ja koordineerimine.

13.	Planeerimisjaoskonna ülesanded on:
1)	esmase ja kollektiivkaitsega seotud riigi sõjaliste kaitseplaanide koostamise juhtimine, koordineerimine, kaasajastamine ja harjutamine Kaitseväe siseselt ja väliste osapooltega; 
2)	NATO ja määratud liitlaste operatsioonide tasandi planeerimisprotsessides osalemine;
3)	Eesti siseses riigikaitse planeerimises osalemine.

14.	Lahinguvalmiduse jaoskonna ülesanded on:
1)	Kaitseväe lahinguvalmiduse korraldamine;
2)	Kaitseväe väekaitse korraldamine;
3)	sõjaaja üksuste ettevalmistamise korraldamine ja nende üle arvestuse pidamine.

15.	Osakond muude ülesannete täitmisel:
1)	töötab välja oma tegevusvaldkonda kuuluvate õigusaktide eelnõud või osaleb nende väljatöötamisel;
2)	korraldab oma tegevusvaldkonda kuuluvate lepingute väljatöötamist ja sõlmimist ning jälgib lepingutega võetud kohustuste täitmist;
3)	esitab arvamusi ja teeb ettepanekuid teiste ametkondade poolt ettevalmistatud Kaitseväe tegevust puudutavate osakonna tegevusvaldkonda käsitlevate või sellega seotud õigusaktide eelnõude kooskõlastamisel;
4)	osutab teiste ametkondade tegevusse puutuvate küsimuste lahendamisel teistele struktuuriüksustele abi ja teeb nendega tegevusvaldkonna piires koostööd;
5)	vaatab läbi osakonnale suunatud märgukirjad ja muud dokumendid ning valmistab ette vastused või dokumentide projektid.

IV. Osakonna ülem

16.	Osakonna ülema teenistuskohustused ja õigused sätestab Kaitseväe peastaabi põhimäärus ja ametijuhend.

V. Osakonna ülema asetäitja

17.	Osakonna ülema asetäitja:
1)	täidab osakonna ülema äraolekul tema ülesandeid;
2)	täidab ametijuhendiga ja peastaabi töökorraldust reguleerivate õigusaktidega talle pandud ülesandeid.

VI. Osakonna allüksuse ülem

18.	Osakonna allüksuse ülem:
1)	juhib allüksuse tööd ja tagab allüksusele pandud ülesannete täitmise; 
2)	täidab talle antud teenistusalaseid korraldusi; 
3)	annab allüksuse isikkoosseisule korraldusi teenistuskohustuste täitmiseks; 
4)	annab seadusega ettenähtud korras allüksuse isikkoosseisule ühekordseid teenistusalaseid korraldusi, mille täitmine ei tulene nende teenistuskohustustest; 
5)	saab osakonna ülemalt ja teistelt allüksustelt oma ülesannete täitmiseks vajalikku informatsiooni; 
6)	esindab allüksust oma ülesannete täitmisel ning annab oma pädevuse piires arvamusi ja kooskõlastusi; 
7)	teeb osakonna ülemale ettepanekuid allüksuse ülesehituse, koosseisu, vahendite eraldamise, teenistustingimuste tagamise, töökorralduse muutmise ning allüksuse isikkoosseisule palkade, lisatasude ja ergutuste määramise, distsiplinaarkaristuste kohaldamise kohta;
8)	teeb osakonna ülemale ettepanekuid koolituste taotlemiseks allüksusele pandud ülesannete paremaks täitmiseks; 
9)	korraldab allüksuse kasutuses oleva riigivara ja rahaliste vahendite sihipärast, otstarbekat ja heaperemehelikku kasutamist; 
10)	korraldab oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist allüksuses; 
11)	korraldab allüksusele pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabeks või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule.

VII. Osakonna dokumendiplank

19.	Osakonna ülemal ja osakonna ülema kooskõlastusel osakonna teenistujatel on oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.